Source: https://podpora.financnasprava.sk/218565-Neprihl%C3%A1sen%C3%A1-poh%C4%BEad%C3%A1vka-vo%C4%8Di-dl%C5%BEn%C3%ADkovi-v-re%C5%A1trukturaliz%C3%A1cii---odpis-a-tvorba-opravn%C3%BDch-polo%C5%BEiek
Timestamp: 2019-12-09 12:47:23+00:00
Document Index: 6517465

Matched Legal Cases: ['§ 19', '§ 19', '§ 20', '§ 20', '§ 20', '§ 20', '§ 120', '§ 121', '§ 155', '§ 20', '§ 19', '§ 19', '§ 20', '§ 20', '§ 17', '§ 20', '§ 19', '§ 20', '§ 20', '§ 20']

Neprihlásená pohľadávka voči dlžníkovi v reštrukturalizácii - odpis a tvorba opravných položiek
Úvod > Daň z príjmov > Daň z príjmov právnickej osoby > Pohľadávky > Stanoviská Finančného riaditeľstva SR > Neprihlásená pohľadávka voči dlžníkovi v reštrukturalizácii - odpis a tvorba opravných položiek
Môže daňovník odpísať pohľadávku podľa ustanovenia § 19 ods. 2 písm. r) ZDP voči dlžníkovi, ktorý je v reštrukturalizácii, ak v zákonnej lehote pohľadávku neprihlásil?
Daňovým výdavkom (nákladom) v súlade s § 19 ods. 2 písm. r) ZDP je odpis pohľadávky do výšky opravnej položky, ktorá by bola uznaná za daňový výdavok podľa § 20 ods. 4 alebo § 20 ods. 14 ZDP a príslušenstva k pohľadávke do výšky opravnej položky, ktorá by bola uznaná za daňový výdavok podľa § 20 ods. 22 ZDP.
Daňovým výdavkom je tvorba opravnej položky k nepremlčanej pohľadávke v zmysle § 20 ods. 14 ZDP, pri ktorej je riziko, že ju dlžník úplne alebo čiastočne nezaplatí, ktorá bola zahrnutá do zdaniteľných príjmov, alebo ak ide o daňovníka, ktorý vykonáva obchodnú činnosť spočívajúcu v poskytovaní spotrebiteľských úverov, aj tvorba opravnej položky na časť pohľadávky vzťahujúcej sa na istinu a úrok zahrnutý do príjmov zo spotrebiteľského
úveru, ak od splatnosti pohľadávky uplynula doba dlhšia ako:
Podľa § 120 ods. 1 a § 121 zákona č. 7/2005 Z. z. o konkurze a reštrukturalizácii a o zmene a doplnení niektorých zákonov v znení neskorších predpisov (ďalej len „zákon č. 7/2005 Z. z.“) ak tento zákon neustanovuje inak, právo uplatňovať svoje nároky počas reštrukturalizácie majú len veritelia, ktorí spôsobom ustanoveným týmto zákonom prihlásili svoje pohľadávky. Ak sa tieto nároky v reštrukturalizácii riadne a včas neuplatnia prihláškou, právo vymáhať tieto nároky voči dlžníkovi v prípade potvrdenia reštrukturalizačného plánu súdom zaniká. Prihláška sa podáva u správcu, pričom správcovi musí byť doručená do 30 dní od povolenia reštrukturalizácie. Na prihlášku doručenú po lehote sa neprihliada.
V zmysle § 155 ods. 2 zákona č. 7/2005 Z. z. zverejnením uznesenia o potvrdení plánu v Obchodnom vestníku zaniká právo veriteľov, ktorí riadne a včas podľa tohto zákona neprihlásili svoje pohľadávky, vymáhať tieto pohľadávky voči dlžníkovi, ako aj riadne a včas neprihlásené zabezpečovacie práva vzťahujúce sa na majetok dlžníka, to platí rovnako aj pre podmienené pohľadávky, ktoré mali byť uplatnené prihláškou.
Ak veriteľ neprihlásil riadne a včas pohľadávku do reštrukturalizácie, nemôže tvoriť daňovo uznanú opravnú položku podľa § 20 ods. 10 ZDP, ani takúto pohľadávku odpísať podľa § 19 ods. 2 písm. h) ZDP.
Pri odpísaní takejto pohľadávky môže daňovník postupovať v súlade s § 19 ods. 2 písm. r) ZDP, ale do daňových výdavkov môže zahrnúť odpis pohľadávky len do výšky opravnej položky, ktorá by bola uznaná za daňový výdavok podľa § 20 ods. 14 ZDP. Ak v minulosti bola k predmetnej pohľadávke tvorená daňovo uznaná opravná položka podľa § 20 ods. 14 ZDP, pri jej odpise sa uplatní § 17 ods. 28 písm. b) ZDP, tzn. daňovník zvýši základ dane o sumu opravnej položky, ktorej tvorba bola uznaná za daňový výdavok podľa § 20 ZDP, a súčasne zníži o výdavok (náklad) podľa § 19 ods. 2 písm. r) ZDP.
V prípade, že daňovník riadne a včas neprihlásil pohľadávku do reštrukturalizácie, zanikol nárok na jej vymáhanie, a preto nie sú splnené podmienky ustanovené v § 20 ods. 14 ZDP. Na základe uvedeného, ak daňovník:
- netvoril daňovo uznanú opravnú položku, nemôže ju začať tvoriť podľa § 20 ods. 14 ZDP počas obdobia reštrukturalizácie,
- čiastočne tvoril daňovo uznanú opravnú položku, nemôže pokračovať postupne v jej tvorbe až do výšky podľa § 20 ods. 14 písm. c) ZDP.